Polisiehoës verdink oor tender van R54 miljoen(Foto: SAPD/Facebook) Ses mense is Maandag en Dinsdagmiddag in hegtenis geneem in verband met ŉ polisietender van meer as R54 miljoen in 2016. “Die verdagtes is in Durban, Bloemfontein en verskeie gebiede rondom Pretoria aangekeer. Twee verdagtes is in hegtenis geneem net voor hul plaaslike vlugte van OR Tambo- internasionale lughawe na onderskeidelik Kaapstad en Durban,” sê Sindisiwe Seboka, woordvoerder van die Nasionale Vervolgingsgesag se ondersoekdirektoraat. Die verdagtes is twee sakemanne van Durban, ŉ voormalige luitenant-generaal, ŉ huidige luitenant-kolonel en twee generaals-majoor van Pretoria en Bloemfontein. “Hulle sal na verwagting Woensdag in die gespesialiseerde handelsmisdaadhof in Pretoria verskyn op aanklag van bedrog, korrupsie en diefstal.” Die inhegtenisnemings volg ná samewerking tussen die ondersoekdirektoraat (OD) en onafhanklike polisieondersoekdirektoraat (Opod). “Die inhegtenisnemings van hierdie hoëprofiel en ervare polisiebeamptes benadruk die OD se toewyding om korrupsie en staatskaping te takel ongeag waar dit voorkom.” Die ondersoek hou verband met misdaadintelligensie se onregmatige aanskaffing van toerusting waar sosialemedia-moniteringstoerusting en telefoon-enkripsiesagteware aangeskaf is. Daar is aangevoer die toerusting moes “dringend” aangeskaf word om die #FeesMustFall-betogings landswyd by universiteite te takel.